

Datums skatāms laika zīmogā Nr. ĀNP/1-12-1/25/429

**Valsts kasei**

Iesniegšanai e-Pārskatu sistēmā

**Vadības ziņojums par konsolidēto Ādažu novada pašvaldības** **2024. gada** **pārskatu**

*Sagatavots pamatojoties uz*

*Ministru kabineta 2021. gada 28. septembra noteikumu Nr. 652 „Gada pārskata sagatavošanas kārtība” 6.1. apakšpunktu*

1. **Normatīvie akti, kas regulē iestādes pamatdarbību un galvenās funkcijas**

Ādažu novada pašvaldība (juridiskais nosaukums “Ādažu novada pašvaldība” (turpmāk – pašvaldība)) dibināta 2021. gadā un veic ārējos normatīvajos aktos pašvaldībai noteikto funkciju un brīvprātīgo iniciatīvu izpildi ar iedzīvotāju vēlētas pārstāvniecības – domes starpniecību un nodrošina tās izpildvaras - iestāžu un institūciju darbību saskaņā ar pašvaldības domes 2023. gada 14. jūnija saistošajiem noteikumiem Nr. 18/2023 “Ādažu novada pašvaldības nolikums”.

**Pašvaldības būtiskākās funkcijas:**

* Organizēt iedzīvotājiem ūdenssaimniecības, siltumapgādes un sadzīves atkritumu apsaimniekošanas pakalpojumus neatkarīgi no tā, kā īpašumā atrodas dzīvojamais fonds, nodrošināt iedzīvotājiem atbalstu sociālo problēmu risināšanā, kā arī iespēju saņemt sociālo palīdzību un sociālos pakalpojumus, veicināt sporta attīstību, tostarp uzturēt un attīstīt pašvaldības sporta bāzes, atbalstīt sportistu un sporta klubu, arī profesionālo sporta klubu, darbību un sniegt atbalstu sporta pasākumu organizēšanai.
* Gādāt par pašvaldības administratīvās teritorijas labiekārtošanu un sanitāro tīrību,  pašvaldības īpašumā esošo ceļu būvniecību, uzturēšanu un pārvaldību, piedalīties sabiedriskās kārtības un drošības nodrošināšanā, tostarp izveidojot un finansējot pašvaldības policiju un veikt pasākumus civilās aizsardzības un katastrofu pārvaldīšanā, ugunsdrošības un ugunsdzēsības jomā.
* Gādāt par iedzīvotāju izglītību, tostarp nodrošināt iespēju iegūt obligāto izglītību un gādāt par pirmsskolas izglītības, vidējās izglītības, profesionālās ievirzes izglītības, interešu izglītības un pieaugušo izglītības pieejamību kā arī veikt darbu ar jaunatni.
* Sniegt iedzīvotājiem daudzveidīgu kultūras piedāvājumu un iespēju piedalīties kultūras dzīvē, sekmēt pašvaldības teritorijā esošā kultūras mantojuma saglabāšanu un sniegt atbalstu kultūras norisēm.
* Gādāt par bērnu un aizgādnībā esošo personu tiesību un interešu aizsardzību, kā arī veikt civilstāvokļa aktu reģistrāciju.
* Saskaņā ar pašvaldības teritorijas plānojumu noteikt zemes izmantošanu un apbūvi, nodrošināt ar būvniecības procesu saistīta administratīvā procesa tiesiskumu un veicināt dabas kapitāla ilgtspējīgu pārvaldību un apsaimniekošanu, kā arī noteikt publiskā lietošanā esoša pašvaldības īpašuma izmantošanas kārtību, ja likumos nav noteikts citādi.
* Sekmēt saimniecisko darbību pašvaldības administratīvajā teritorijā un sniegt tai atbalstu izsniedzot atļaujas un licences komercdarbībai.

**2. Galvenie notikumi, kas ietekmēja pašvaldības darbību 2024. gadā**

Ādažu novadā reģistrēto iedzīvotāju skaits bija 24 686 cilvēki (PMLP dati uz 01.01.2025.), un bija vērojams iedzīvotāju skaita pieaugums par 322 (01.01.2024. – 24 364), kas ietekmēja arī iedzīvotāju ienākuma nodokļa pieaugumu par 6 816 356 *euro*. Saņemtais iedzīvotāju ienākuma nodoklis pašvaldības budžetā 2023. gadā bija 30 345 932 *euro* , bet 2024.gadā 37 162 288 *euro* (2023.g. – 30 345 932 *euro*).

**ES fondu 2014.-2020. gada plānošanas perioda projekti, kuri tika pabeigti 2024. gadā**

* Projekts “Novērst plūdu un krasta erozijas risku apdraudējumu Ādažu novadā, 1.daļa”, veicot Gaujas kreisā krasta stiprinājumu izbūvi. Tā mērķis bija samazināt plūdu un krasta erozijas riskus Ādažu novadā, atjaunot Ādažu centra poldera esošo dambi pik. 00/00-15/57 un krājbaseinu, pārbūvējot centra poldera sūkņu staciju, kā arī veicot krastu stiprinājumu izbūvi posmā no A-1 līdz Kadagas tiltam, izskalojuma vietās. Kopējās projekta izmaksas 2 508 716,60 euro;
* LAD projekts “Ādažu novada Mākslu skolas Carnikavas mācību punkta publiskās ārtelpas labiekārtošana, palielinot ārtelpas pievilcību”. Projekts tika īstenots biedrības “Jūras Zeme” sabiedrības virzītas vietējās attīstības stratēģijas ELFLA Rīcībā 3 “Atbalstīt ciemu un apkaimju publiskās infrastruktūras attīstību”. Projekta ietvaros labiekārtota Ādažu novada Mākslu skolas Carnikavas mācību punkta publiskā ārtelpa, izveidojot savienojošu gājēju celiņu vietā, kur gājēji šobrīd šķērso zālienu, padarīta pievilcīga skolas galvenā ieeja, izveidota koka terase, uzstādīti soliņi, atkritumu urna un ierīkoti norobežojoši apstādījumi. Projekta kopējās izmaksas 19 868 euro, no kuriem 12 660 euro ir ELFLA finansējums, bet Pašvaldības finansējums – 7 208 euro.
* Projekts “Pakalpojumu infrastruktūras attīstība deinstitucionalizācijas plāna īstenošanai Ādažu novadā” Nr.9.3.1.1/19/I/016. Projekta mērķis – izveidot un attīstīt sabiedrībā balstītu sociālo pakalpojumu infrastruktūru Ādažu novadā, būvējot dienas aprūpes centru pilngadīgām personām ar garīga rakstura traucējumiem un sociālās rehabilitācijas pakalpojumu centru bērniem ar funkcionāliem traucējumiem. Projekta kopējās izmaksas 1 203 969,81 euro, t.sk. ERAF finansējums 967 508,70 euro.

**ES fondu 2021.-2027. gada plānošanas perioda projekti, kuri tika uzsākti vai turpināti 2024. gadā**

* Turpinājās darbs pie Eiropas Savienības atveseļošanās un noturības mehānisma (ANM) plāna komponentes Nr.1 “Klimata pārmaiņas un vides ilgtspēja” reformu un investīciju virziena 1.1. “Emisiju samazināšana transporta sektorā” reformas 1.1.1.r. “Rīgas metropoles areāla transporta sistēmas zaļināšana” investīcijas 1.1.1.3.i. “Pilnveidota veloceļu infrastruktūra” projekta “Maģistrālās veloceļu infrastruktūras būvniecība prioritārajā koridorā Rīga – Carnikava” izstrādei. Projekta rezultātā tiks izveidots maģistrālais veloceļš, savienojot Rīgu ar Carnikavas ciema centru (nepieciešams izbūvēt/atjaunot veloceļu aptuveni 11 km garumā). 2024. gadā izstrādāts un saskaņots Būvprojekts. Kopējās plānotās izmaksas – 5 007 633 euro, t.sk., ES finansējums 3 904 620 euro un pašvaldības finansējums 1 103 013 euro.
* Turpinājās darbs pie Eiropas Savienības ANM plāna komponentes Nr.1 “Klimata pārmaiņas un vides ilgtspēja” reformu un investīciju virziena 1.1. “Emisiju samazināšana transporta sektorā” reformas 1.1.1.r. “Rīgas metropoles areāla transporta sistēmas zaļināšana” investīcijas 1.1.1.2.i “Videi draudzīgi uzlabojumi Rīgas pilsētas sabiedriskā transporta sistēmā” projekta “Mobilitātes punkta infrastruktūras izveidošana Rīgas metropoles areālā – “Carnikava”” izstrādei. Projekta mērķis ir izveidot mobilitātes punktu Carnikavā, nodrošinot ērtu pāreju no privātā transporta uz sabiedrisko transportu. 2024. gadā noslēgts līgums par būvprojekta izstrādi un autoruzraudzību, Būvprojekta saskaņošanas termiņš atbilstoši līgumam - 2025. gads. Kopējās plānotās izmaksas – 1 435 665 euro, t.sk., ES finansējums 1 186 500 euro un pašvaldības finansējums 249 165 euro.
* Turpinājās darbs pie *Life* programmas projekta “LIFE\_BauhausingEurope” īstenošanas. Projektā plānotās darbības: publiskas ēkas daļas atjaunošana saskaņā ar Eiropas Jaunā Bauhaus principiem, publiska ārtelpas laukuma izbūve, zaļākā un ilgtspējīga dzīvesveida popularizēšana, līdzdalības procesu stiprināšana un pilsētas apkaimes identitātes un kopienas stiprināšana. Kopējās plānotās izmaksas – 4 624 142 euro, t.sk., Ādažu novadam paredzētās izmaksas 699 498 euro (ES finansējums 419 528 euro, valsts dotācija 209 787 euro un pašvaldības finansējums 70 183 euro).
* Uzsākta projekta “Jauna pirmsskolas iestāde Podnieks” Nr.4.2.1.7/1/23/A/012 īstenošana. Projekta mērķis – attīstīt pašvaldības pirmsskolas izglītības iestādes infrastruktūru jaunu vietu izveidei pirmsskolas vecuma bērnu uzņemšanai, lai atbilstoši vienlīdzīgas pieejas principam veicinātu pašvaldības pirmsskolas izglītības pakalpojumu pieejamību, t.sk. sociāli un ekonomiski mazaizsargāto personu grupām Vienošanās ar CFLA par projektu noslēgta 28.12.2024. 2024. gadā tika izstrādāts un saskaņots būvprojekts.
* Uzsākts projekts “Atbalsta pasākumi cilvēkiem ar invaliditāti mājokļu vides pieejamības nodrošināšanai Ādažu novadā” atbilstoši Eiropas Savienības ANM plāna 3.1. reformu un investīciju virziena “Reģionālā politika” 3.1.2.1.i. investīcijas “Publisko pakalpojumu un nodarbinātības pieejamības veicināšanas pasākumi cilvēkiem ar funkcionāliem traucējumiem” otrās kārtas “Atbalsta pasākumi cilvēkiem ar invaliditāti mājokļu vides pieejamības nodrošināšanai”. Pasākuma mērķis ir nodrošināt atbalstu mājokļu pielāgošanai personām ar invaliditāti, kurām ir kustību traucējumi, uzlabot nodarbinātības iespējas un pieejamību pakalpojumiem. Projekta ietvaros tiks pielāgoti divi mājokļi, uzstādot pacēlājus, kā arī veicot iekštelpu pielāgojumus. Projekta kopējās izmaksas 46 365 euro, tai skaitā ANM finansējums 36 598 euro, valsts budžeta finansējums 7 597 euro, pašvaldības finansējums 2 170 euro.
* Uzsākta Eiropas Sociālā fonda Plus projekta Nr.4.1.2.2/1/24/I/012 “Pasākumi vietējās sabiedrības veselības veicināšanai un slimību profilaksei Ādažu novadā” plānošana. Projekta mērķis ir uzlabot vienlīdzīgu un savlaicīgu pieejamību veselības veicināšanas un slimību profilakses pakalpojumiem Ādažu novadā mērķa grupām un vietējai sabiedrībai šādās jomās - seksuālās un reproduktīvās veselības pasākumi, atkarību mazināšanas un profilakses pasākumi, traumatisma mazināšanas pasākumi, psihiskās veselības pasākumi, veselīga uztura pasākumi, fiziskās aktivitātes veicināšanas pasākumi, slimību profilakses uzlabošana. Kopējās izmaksas sastāda 200 001 eiro. Finansēšanas avoti un to apjoms: ESF+ 147 122,25 eiro, valsts 25 962,75 eiro, pašvaldība 26 916 eiro.
* Uzsāktas darbības pie SAM 2.1.3.2. pasākuma “Nacionālas nozīmes plūdu un krasta erozijas pasākumi” projekta Ādažu novadā izstrādes. Ar Ministru kabineta 31.01.2024. rīkojumu Nr. 84 “Eiropas Savienības kohēzijas politikas programmas 2021. – 2027. gadam 2.1.3. specifiskā atbalsta mērķa “Veicināt pielāgošanos klimata pārmaiņām risku novēršanu un noturību pret katastrofām” 2.1.3.2. pasākuma “Nacionālas nozīmes plūdu un krasta erozijas pasākumi” projektu iesniegumu atlases otrās kārtas ietvaros” tika atbalstītas pašvaldību projektu idejas, to iesniedzēji, maksimālais Eiropas Reģionālās attīstības fonda finansējums un minimālie sasniedzamie rādītāji, tika apstiprināta arī pašvaldības projekta iecere *“Jauna aizsargdambja un sūkņu stacijas izbūve, Gaujas upes kreisā krasta nostiprinājums Ādažu novadā”,* nosakot projekta idejai maksimāli pieejamo ERAF finansējumu 4 080 000 euro (un maksimālo atbalsta likmi 85% apmērā) un šādus sasniedzamos rādītājus: jaunizveidota vai nostiprināta piekrastes joslas un upju un ezeru krastu aizsardzība pret plūdiem – 3,5 km; iedzīvotāju skaits, kas gūst labumu no pretplūdu pasākumiem – 2494. Lai īstenotu projekta ieceri, 25.04.2024. tika noslēgts līgums ar SIA “Procesu analīzes un izpētes centrs” un SIA “InnoMatrix” par Gaujas upes hidrauliskā modeļa un ietekmes uz tautsaimniecību novērtējuma izstrādi, tai skaitā izmaksu un ieguvumu analīzes izstrādi. Notiek projekta pieteikuma sagatavošana iesniegšanai CFLA, kā arī sarunas un vienošanos slēgšana ar potenciālo dambja teritoriju skarto zemju īpašniekiem.
* 26.11.2024. CFLA iesniegts projekta “Pielāgošanās klimata pārmaiņām Ādažu novada Podniekos” pieteikums. Projekta mērķis: esošās infrastruktūras atjaunošana un pārbūve Ādažu novada Podniekos, paredzot darbības, kas vērstas uz esošo lietusūdens savākšanas sistēmu atjaunošanu, ūdensnecaurlaidīgo segumu nomaiņu pret ūdenscaurlaidīgiem segumiem, peldvietu atjaunošana un krastu preterozijas pasākumus, kā arī nepieciešamās ūdenssaimniecības infrastruktūras, elektrotīklu un vājstrāvu tīklu pārbūvi, veicinot pašvaldības pielāgošanos klimata pārmaiņām. Kopā plānotais finansējums 2 847 772 euro, t.sk., ERAF finansējums 2 420 606,20 euro (85%), pašvaldības līdzfinansējums 427 165,80 euro (15%). Projekts ir saskaņošanas stadijā ar CFLA. Realizējot projektu, tiktu pārbūvēta pilsētvides infrastruktūra ar integrētiem “zaļās un zilās” infrastruktūras risinājumiem, kas vienlīdz arī nodrošinātu drošu piekļuvi plānotajai pirmsskolas izglītības iestādei.
* 28.06.2024. noslēgta vienošanās ar CFLA (vienošanās Nr. 5.1.1.3/1/23/A/029) par projekta “Publiskās ārtelpas attīstība Ādažos Gaujas ielā 31” īstenošanu. 04.10.2024. noslēgts līgums ar SIA “Baltex Group” (līgums Nr. JUR 2024-09/981) par būvprojekta izstrādi un autoruzraudzību. Projekta mērķis – publiskas ārtelpas attīstīšana Ādažos, Gaujas ielas 31 teritorijā, līdz 2026.gadam ierīkojot jaunu publiski izmantojamu multifunkcionālu skvēru, labiekārtotu vietu svētkiem, atpūtai, mobilitātei un kultūrai, uzlabojot dzīves vides kvalitāti un drošību Ādažu novada iedzīvotājiem un tūristiem. Plānotās kopējās attiecināmās izmaksas ir 506 600 euro, t.sk., ERAF finansējums 430 610,00 euro (85%), pašvaldības finansējums 75 990 euro (15%).
* Uzsākta projekta “Jaunkūlu industriālās teritorijas infrastruktūras sakārtošana uzņēmējdarbības atbalstam un uzņēmējdarbības vides uzlabošanai Ādažu novadā” izpilde - notiek uzņēmēju vajadzību apzināšana, projekta pieteikuma sagatavošanai nepieciešamo dokumentu (Izmaksu un ieguvumu analīzes, projektēšanas iepirkumu tehnisko specifikāciju, utt.) sagatavošana. 19.12.2024. CFLA tika iesniegts projekta “Infrastruktūras uzlabošana uzņēmējdarbības attīstībai Ādažos, I kārta” pieteikums.
* Uzsākts projekts “Ūdenstūrisma aktivitāšu pieejamības veicināšana – Upesceļi II”. Projektā plānotās darbības: 3 atpūtas vietu pielāgošana cilvēkiem ar funkcionālajiem traucējumiem (CFT), laivu iecelšanas-izcelšanas vietu un pontona laipu pielāgošana CFT Baltezerā un Carnikavā, pieejama un iekļaujoša ūdenstūrisma popularizēšanai. Pašvaldībai paredzētais kopējais indikatīvais finansējums ir 40 550 euro (t.sk., INTERREG VI-A Igaunijas-Latvijas 2021.-2027 programmas atbalsta intensitāte ir 80 % (32 440 euro), un atlikušos 20 % (8 110 euro) veido pašvaldības finansējums).

**2024. gadā pašvaldība veica virkni svarīgu pasākumu tās efektivitātes paaugstināšanai**

* 2024. gada sākumā tika nodots ekspluatācijā Carnikavas stadions. Projekta “Carnikavas stadiona pārbūve” kopējās izmaksas 1 774 703 *euro*. Projekta ietvaros uzlaboti skrejceliņi, uzstādītas moduļa tipa ģērbtuves, izbūvēta apgaismojuma sistēma kā arī uzstādītas pārvietojamās tribīnes.
* Īstenots projekts “Pastaigu celiņa izveide gar Gaujas-Baltezera kanālu”. Izbūvēts pastaigu celiņš gar Gaujas – Baltezera kanālu aptuveni 2 km garumā posmā no Zušu ielas (gājēju tilta pie Mazā Baltezera) līdz Podnieku ielai. Projekta kopējās izmaksas 200 127 euro, kuras tika finansētas no pašvaldības līdzekļiem.
* Īstenots projekts “Mežu dienas 2024”, projekta ietvaros Ādažu pilsētas Dailu parkā uzstādītas 2 šūpoles – soli un uzstādīti 2 piknika galdi. Projektā radīto elementu izmaksas 1500,00 euro.

**3. Būtiskākās pārmaiņas pašvaldības darbā un ietekme uz finanšu rezultātiem**

2024. gadā pašvaldības pamatbudžeta naudas **ieņēmumi kopā bija 54 380 622 *euro*** (2023. g. 48 693 039  *euro*). Tika saņemti aizņēmumi no Valsts kases par kopsummu 644 371 *euro* (2023. g. 1 415 146 *euro*).

Kopējos pamatbudžeta ieņēmumus EUR 54 380 622 pēc naudas plūsmas veido:

* nodokļu ieņēmumi 40 499 972 *euro* (2023. g. 33 753 737 *euro*),
* nenodokļu ieņēmumi un transferti 11 623 673  *euro* (2023. g. 12 699 859  *euro*),
* ieņēmumi no maksas pakalpojumiem un ārvalstu finanšu palīdzības 2 256 977  *euro*(2023. g. 2 239 443 *euro*), Iedzīvotāju ienākuma nodoklis budžeta ieņēmumu daļā bija 37 162 288 *euro* (2023. g. 30 345 932 *euro*). Ieņēmumi no nekustamā īpašuma nodokļa bija 3 268 785 *euro* (2023. g. 3 332 419 *euro*).

2024. gadā pašvaldības pamatbudžeta naudas **izdevumi bija**  **54 328 598** ***euro*** (2023. g. 44 361 363  *euro*).

Izdevumi sadalījumā pa sektoriem ir šādi:

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Klasifikācijas kods | Posteņa nosaukums | Likums/plāns gadam | Budžeta izpilde |  |  |  |  |  |  |  |  |  |  |  |  |  |  |  |  |
| pārskata periodā2024. | salīdzinot ar | iepriekšējā pārskata periodā2023 |  |  |  |  |  |  |  |  |  |  |  |  |  |  |  |  |
| Apstiprināts2024 | ar izmaiņām2024 | izmaiņas | likumā/plānā gadam apstiprināto2024 | likumu/plānu gadam ar izmaiņām2024 |  |  |  |  |  |  |  |  |  |  |  |  |  |  |  |  |
|  | **IZDEVUMI KOPĀ** | **58,661,478** | **60,486,257** | **1,824,779** | **54,328,598** | **-4,332,880** | **-6,157,659** | **44,361,363** |  |  |  |  |  |  |  |  |  |  |  |  |  |  |  |  |
| **01.000** | **Vispārējie valdības dienesti** | **11,593,156** | **11,647,345** | **54,189** | **11,642,513** | **49,357** | **-4,832** | **8,327,305** |  |  |  |  |  |  |  |  |  |  |  |  |  |  |  |  |
| *tai skaitā* | *Pašvaldības iemaksa pašvaldību finanšu izlīdzināšanas fondā* | *6,416,104* | *6,498,116* | *82,012* | *6,845,391* | *429,287* | *347,275* | *4,687,057* |  |  |  |  |  |  |  |  |  |  |  |  |  |  |  |  |
| **03.000** | **Sabiedriskā kārtība un drošība** | **997,013** | **1,058,357** | **61,344** | **1,007,585** | **10,572** | **-50,772** | **869,574** |  |  |  |  |  |  |  |  |  |  |  |  |  |  |  |  |
| **04.000** | **Ekonomiskā darbība**  | **523,798** | **588,819** | **65,021** | **548,018** | **24,220** | **-40,801** | **559,555** |  |  |  |  |  |  |  |  |  |  |  |  |  |  |  |  |
| **05.000** | **Vides aizsardzība** | **170,421** | **174,970** | **4,549** | **7,664** | **-162,757** | **-167,306** | **10,417** |  |  |  |  |  |  |  |  |  |  |  |  |  |  |  |  |
| **06.000** | **Teritoriju un mājokļu apsaimniekošana**  | **14,887,389** | **14,536,476** | **-350,913** | **12,552,952** | **-2,334,437** | **-1,983,524** | **9,143,704** |  |  |  |  |  |  |  |  |  |  |  |  |  |  |  |  |
| **08.000** | **Atpūtas, kultūra, sports** | **2 402 227** | **2 566 319** | **164 092** | **2 349 548** | **-52 679** | **-216 771** | **2 094 142** |  |  |  |  |  |  |  |  |  |  |  |  |  |  |  |  |
| **09.000** | **Izglītība** | **24,253,102** | **26,081,908** | **1,828,806** | **23,331,523** | **-921,579** | **-2,750,385** | **20,069,860** |  |  |  |  |  |  |  |  |  |  |  |  |  |  |  |  |
| **10** | **Sociālā aizsardzība** | **3,834,372** | **3,832,063** | **-2,309** | **2,888,795** | **-945,577** | **-943,268** | **3,286,806** |  |  |  |  |  |  |  |  |  |  |  |  |  |  |  |  |

Saskaņā ar aizņēmumu atmaksu grafiku no iepriekšējos gados saņemtajiem kredītlīdzekļiem, tika veikti maksājumi kredītu atmaksai 3 757 218 *euro* (2023. g. 3 584 831 *euro*).

Pašvaldība 2024. gadā ieguldīja kapitālsabiedrību kapitālā:

* 6 727 077 *euro* – mantiskais ieguldījums SIA „Ādažu Ūdens” pamatkapitālā, saskaņā ar Ādažu novada pašvaldības domes 2024. gada 31. oktobra lēmumu Nr. 429 ar mērķi nodot kapitālsabiedrībai nekustamā īpašuma un kustamās mantu, SIA “Ādažu ūdens” centralizētās ūdenssaimniecības funkciju nodrošināšanai, ieguldot Sabiedrības pamatkapitālā;
* 147 759 *euro* – mantiskais ieguldījums SIA „Ādažu Namsaimnieks” pamatkapitālā, saskaņā ar domes 2024. gada 28. novembra lēmumu Nr. 469 ar mērķi – deleģēto funkciju izpildes nolūkā ieguldīt Sabiedrības pamatkapitālā pašvaldības nekustamos īpašumus (ūdensapgādes un sadzīves kanalizācijas sistēmas) Carnikavas pagasta Carnikavas ciema daļās, Ādažu novadā;
* 2025. gadā Ādažu novada pašvaldības aģentūra “Carnikavas komunālserviss” turpinās uzturēt kārtībā un apsaimniekot pašvaldības īpašumus.

**5. Informācija par būtiskiem riskiem un neskaidriem apstākļiem**

2022. gada 24. februārī Krievijas Federācija uzsāka plaša mēroga militāru iebrukumu Ukrainā ar mērķi apdraudēt tās suverenitāti, kas radīja nepieciešamību ieviest starptautiskas ekonomiska rakstura sankcijas attiecībā uz Krievijas Federāciju un Baltkrieviju un to pilsoņiem. Tas radīja būtisku ietekmi uz politekonomiskajiem procesiem nozīmīgā pasaules daļā un nav paredzams, kā situācija varētu attīstīties nākotnē, un līdz ar to pastāv ekonomikas attīstības nenoteiktība.

Pašvaldība darbība turpinājās ierastajā ritmā un nav vērojamas grūtības nodrošināt ikdienas saimniecisko darbību. Secinājums balstās uz informāciju, kas ir pieejama šī finanšu pārskata parakstīšanas brīdī un turpmāko notikumu ietekme uz pašvaldības darbību nākotnē var atšķirties no vadības izvērtējuma.

Pašvaldības vadība periodiski izvērtē situāciju un visu pieejamo informāciju, tai skaitā energoresursu sadārdzinājuma, karadarbības Ukrainā un pret agresorvalsti un tās satelītu ieviesto sankciju izraisītās krīzes ietekmi uz pašvaldības darbību, un uzskata, ka pašvaldības darbības turpināšanās princips finanšu pārskata sagatavošanā ir pilnībā piemērojams.

Gada pārskata pielikumā sniegta informācija par nekoriģējošiem notikumiem pēc bilances datuma.

***Notikumi pēc bilances datuma***

Ukrainas Republikā turpinās karadarbība. Nav paredzams, kā situācija varētu attīstīties nākotnē, un pastāv ekonomikas attīstības nenoteiktība un riski energoresursu sadārdzinājumam un situācijas neprognozējamībai ilgtermiņā. Pašvaldības vadība regulāri izvērtē situāciju un uzskata, ka pašvaldība spēs pārvarēt šo situāciju. Secinājums balstās uz informāciju, kas pieejama šī finanšu pārskata parakstīšanas brīdī un turpmāko notikumu ietekme uz pašvaldības darbību nākotnē var atšķirties no vadības izvērtējuma.

Minētais notikums pēc bilances neatstāj ietekmi uz 2024. gada pārskata rezultātiem.

**6. Pētniecības darbi**

2024. gadāpētniecības darbi netika veikti.

**7. Finanšu instrumenti un finanšu riska vadības mērķi un politika**

Prognozējot nākotnes darījumus, pašvaldība regulāri pārskata finanšu politikas prognozes un kontrolē situāciju, gan norobežojot finanšu riskus, gan izvērtējot katras savas iestādes un kapitālsabiedrības maksātspēju un ieguldījumu efektivitāti.

Pašvaldība realizē stingru finanšu politiku, nodrošinot budžeta izstrādes procesa pārskatāmību, kā arī precīzu finanšu uzskaiti. Pašvaldības finanšu politika saimnieciskajā darbībā ir vērsta uz stabilitātes un ekonomiskās attīstības nodrošināšanas, attīstības plānu pēctecības un budžeta līdzekļu efektīvas izmantošanas principu konsekvenci.

**8. Cita publiski pieejamā informācija par pašvaldību**

Pašvaldības publiskie pārskati pieejami pašvaldības oficiālajā tīmekļvietnē <https://www.adazunovads.lv/lv>.

Ādažu novada Attīstības programma (2021-2027), Rīcības plāns un Investīciju plāns ir pieejami pašvaldības tīmekļvietnē <https://www.adazunovads.lv/lv>.

Pašvaldības domes priekšsēdētāja Karīna Miķelsone

ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

Porietis, 26544977

guntis.porietis@adazunovads.lv